SK Úradný vestník Európskej únie C 70/27

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2009/C 70/09)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti

ZHRNUTIE

NARIADENIE RADY (ES) č. 510/2006

„MAKÓI VÖRÖSHAGYMA“ alebo „MAKÓI HAGYMA“

ES č.: HU-PDO-005-0387-21.10.2004

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Földművelésügyi és Vidékfejlesztési Minisztérium – Élelmiszerlánc-elemzési Főosztály Adresa: 1055 Budapest Kossuth Lajos tér 11. MAGYARORSZÁG Tel.: +36 13014419 Fax: +36 13014808 E-mail: zobore@fvm.hu

2. Skupina:

Názov: Magyarországi Hagymatermesztők, Feldolgozók, Forgalmazók Szakmaközi Szervezete, Szövetsége és Terméktanácsa Adresa: 6900 Makó Návay Lajos tér 5-7. MAGYARORSZÁG Tel.: +36 62/212865, +36 62/213676 Fax: +36 62/213676, +36 62/212865 E-mail: hagymatanacs@vnet.hu Zloženie: Výrobcovia/spracovatelia ( X ) Ostatní ( X )

3. Druh výrobku:

Trieda 1.6: Ovocie, zelenina a obilniny v pôvodnom stave alebo spracované

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Názov:

„Makói vöröshagyma“ alebo „Makói hagyma“

4.2. Opis:

„Makói vöröshagyma“ alebo „Makói hagyma“ (Allium cepa L. – cesnak cibuľový) je rastlina, ktorá patrí do čeľade cesnakovitých (Alliaceae) a ktorá sa vynikajúco prispôsobila prírodným danostiam mesta Makó (Makov) a jeho okolia. Vlastnosti cibule „Makói vöröshagyma“ alebo „Makói hagyma“, ktoré možno pripísať zemepisnej polohe, sú tieto: vysoký obsah sušiny, intenzívna chuť, dobrá skladovateľnosť. Používať sa môžu výhradne druhy „Makói CR“ (rezistentné voči zmenám klímy), „Csanád“, ako aj „Makói Bronz“.

Cibuľa je mierne pretiahnutá v smere pozdĺžnej osi, guľovitého tvaru; s priemerom medzi 35 – 80 mm. Je bronzovej farby, lesklá, s niekoľkými vrstvami tvrdých vrchných listov (vrchných sukníc), ktoré tesne priliehajú a dokonale chránia vnútorné listy cibule (dužinu). Dužina je farby kosti, tvrdá a pevná. Technológia pestovania charakteristická pre región Makó a suché počasie koncom leta prispievajú k vysokému obsahu sušiny, nad 16 %, čo značne prevyšuje priemer. Je dobre a dlho skladovateľná, neskoro klíči, svoje výživové vlastnosti si uchováva počas celej zimy. V dôsledku svojej nízkej vlhkosti sa nekazí. Charakteristickú štipľavú a korenistú chuť jej dáva vysoký obsah alyl sulfidov.

4.3. Zemepisná oblasť:

Označenie pôvodu „Makói vöröshagyma“ alebo „Makói hagyma“ možno použiť v prípade cibule s dokázaným pôvodom v niektorom z území týchto samosprávnych obcí regiónu, ktorý zahŕňa susediace územia dvoch žúp Čongrádskej a Békešskej.

Obce patriace do regiónu:

— Čongrádska župa: Makó, Királyhegyes, Apátfalva, Kövegy, Pitvaros, Magyarcsanád, Csanádpalota, Csanádalberti, Ambrózfalva, Nagyér, Földeák, Maroslele, Klárafalva, Ferencszállás, Kiszombor, Nagylak,

— Békešská župa: Tótkomlós, Békéssámson.

4.4. Dôkaz o pôvode:

Označenie pôvodu „Makói vöröshagyma“ alebo „Makói hagyma“ možno použiť len v prípade tej cibule, ktorej pestovanie a vysledovateľnosť sú dokladované v registri chránených označení pôvodu, ktorý overila komora pestovateľov, spracovateľov a predajcov cibule (Hagyma Terméktanács).

Nevyhnutnou prílohou registra chránených označení pôvodu je „evidencia postrekov“.

Z prípadnej iniciatívy pestovateľa alebo predajcu skontroluje komora pestovateľov, spracovateľov a predajcov cibule (Hagyma Terméktanács) u pestovateľa celý priebeh technológie pestovania a v prípade splnenia podmienok možno výrobok označiť rozlišovacou značkou „kvalita overená komorou pestovateľov, spracovateľov a predajcov cibule“ (Hagyma Terméktanács által ellenőrzött minőség), ktorú komora vydáva.

Komora pestovateľov, spracovateľov a predajcov cibule (Hagyma Terméktanács) sa zúčastňuje na kontrolách dodržiavania predpisov v súvislosti s oprávneným používaním chránených zemepisných označení a chránených označení pôvodu.

4.5. Spôsob výroby:

Dvojročná metóda pestovania:

V prípade dvojročnej metódy pestovania sa z drobných semien (tzv. čiernych semien) pripravia hustým výsevom malé cibuľky, tzv. štupľovky, ktoré budú východiskovou surovinou (množiteľský materiál) pre budúcoročný tovar – konzumnú cibuľu.

Na pestovanie štupľoviek je vhodná rovinatá, stredne ťažká pôda, drobivej konzistencie, netvoriaca hrudky, s vysokým obsahom humusu a živín, s neutrálnym pH (sú to tzv. pôdne danosti regiónu Makó).

Základnou požiadavkou rotácie plodín je, že cibuľa nesmie nasledovať po cibuli v priebehu 5 rokov.

Produkcia štupľovky:

Príprava pôdy: na jeseň predchádzajúceho roku, v októbri, sa uskutoční hlboká orba a následne jarné spracovanie pôdy. Na konci februára – začiatkom marca sa seje do zarovnaných, drobnozrnných záhonov, v jednoduchých (20 cm vzdialenosť medzi radmi) alebo dvojitých radoch (5 – 30 cm vzdialenosť medzi radmi) osivom v množstve 100 – 120 kg/ha (25 – 28 miliónov semien/ha) do hĺbky 3 – 3,5 cm. Zo štupľoviek, ktoré dozreli v strede augusta, sa odstráni zosušená vňať, následne sa pozbierajú, očistia od pôdy, nechajú sa dosušiť, zvážajú sa a triedia sa podľa veľkosti.

Triedené štupľovky sa počas jesene musia skladovať v riedko tkaných vreciach. V novembri začína špeciálna makovská metóda pestovania tepelným ošetrením štupľoviek. Tepelné ošetrenie totiž zabráni vytvoreniu kvetného púčika, preto sa na druhý rok nevytvorí stonka so semenami, ktorá by znehodnotila cibuľu. Počas tepelného ošetrenia sa štupľovky počas 12 dní postupne ohrejú zo skladovacej teploty 3 – 5 °C na 30 – 32 °C, podľa veľkosti ich potom udržiavajú na tejto teplote počas 30 – 60 dní (pričom počas 10 dní ich ohrejú na 32 – 35 °C) a potom ich postupne schladia na teplotu sadenia na 10 – 14 °C.

Produkcia konzumnej cibule:

V prípade cibule „Makói vöröshagyma“ alebo „Makói hagyma“ sa konzumná cibuľa produkuje v druhom roku pestovania. Na jar sa štupľovky z tepelnej ošetrovne vyskladnia, očistia, moria proti škodcom a následne sa do polovice apríla vysadia do zohrievajúcej sa pôdy. Nároky na pôdu a rotáciu plodín sú totožné s nárokmi štupľovky. Vysadené množstvo závisí od rozmerov štupľovky, sadí sa v množstve 15 – 25 ks na bežný meter do hĺbky 3 – 5 cm.

Dôležité je aj dostatočné zásobovanie živinami, odstraňovanie burín a integrovaná ochrana rastlín zdokumentovaná v evidencii postrekov. Zber sa vykonáva v druhej polovici augusta (výber zo zeme, sušenie na riadkoch, zber, zvoz), potom nasleduje uskladnenie alebo predaj.

Jednoročná metóda pestovania (výsevom):

Jednoročná metóda pestovania začína v marci výsevom semien, ktoré pochádzajú z „jednoročnej cibule“ vyšľachtenej s využitím genetického materiálu štupľovky „Makói vöröshagyma“ alebo „Makói hagyma“ a ktoré sa použijú v množstve 5 – 7 kg osiva/ha (0,9 – 1,1 milióna semien/ha).

Počas vegetačného obdobia sa procesy pestovania a zberu zhodujú s procesmi pestovania štupľovky, ale vegetačné obdobie je dlhšie, zber sa uskutočňuje v polovici septembra, a takýto spôsob produkcie je bezpečný len v podmienkach zavlažovania.

Cibuľa sa po zbere musí uskladniť na suchom, vzdušnom a chladnom mieste, keďže v takýchto podmienkach sa môže uskladňovať v porovnaní s inými druhmi dlhšie, do apríla – mája nasledujúceho roku, bez významnej straty kvality.

Triedenie, balenie a označovanie cibule „Makói vöröshagyma“ alebo „Makói hagyma“ sa uskutočňuje u pestovateľa, alebo na inom mieste, ktoré je však pod priamym dohľadom pestovateľa alebo jeho zástupcu a ktoré je priamo v danej zemepisnej oblasti. Cibuľa sa balí do vriec Raschel v 0,5, 1, 2, 5, 10 a 15 kg baleniach alebo voľne ložená do debničiek po 15, 20, 25 a 50 kg, alebo jednotlivo po 3 – 5 – 10 kusoch, ale môže sa baliť aj do iných materiálov a v iných množstvách. Tento tovar sa môže prebaliť aj mimo danej zemepisnej oblasti.

4.6. Spojitosť so zemepisnou oblasťou:

Podmienky pestovania:

Cibuľa pochádzajúca zo strednej Ázie sa veľmi dobre prispôsobila danostiam oblasti Makó. Pôdy regiónu sa vytvorili z nánosov koryto meniacej rieky Maros. Spraš a fluvizem majú vysoký obsah živín, sú bohaté na stopové prvky, stredne ťažké, drobivej konzistencie, rovinaté, dobre zadržiavajú vodu a vzduch, pričom všetky tieto vlastnosti sú prínosom pre kvalitu cibule.

Najcharakteristickejšou klimatickou vlastnosťou regiónu Makó je suché, horúce leto. Vznik výživových vlastností cibule „Makói vöröshagyma“ alebo „Makói hagyma“ je výsledkom množstva slnka (počet slnečných hodín 2100 h/ročne), trvalo vysokých teplôt (počet horúcich dní je 30 s priemernou teplotou 18,1 °C a súhrnom teplôt 3340 °C) a ich vzájomného pôsobenia (počet letných dní je 85 – 90 dní) počas vegetačného obdobia. „Makói vöröshagyma“ alebo „Makói hagyma“ je druhom dlhodennej cibule, preto k vývinu potrebuje osvetlenie trvajúce 15 h/denne, čo je splnené vďaka uvedeným klimatickým danostiam regiónu Makó. Počas suchého a teplého počasia bez zrážok sa v júli a auguste rast cibule spomalí, zelené časti a korene usychajú. Zvýši sa obsah živín v samotnej cibuli, zvýši sa obsah sušiny, vonkajšie listy sa stenčia a vytvoria sa uzavreté, silné tvrdé vrchné listy (vrchné suknice) a bronzová farba.

Výsledkom takto vytvoreného vysokého obsahu sušiny a viacvrstvových, uzavretých, silných tvrdých vrchných listov (s dobre zatvoreným kŕčikom) je dobrá skladovateľnosť cibule „Makói vöröshagyma“ alebo „Makói hagyma“.

Ľudské faktory:

V regióne Makó sa cibuľa pestuje niekoľko sto rokov. Počet obyvateľov sa po skončení nájazdov Turkov v znovu osídľovanej oblasti rýchlo zvyšoval, čo prinieslo rozdrobovanie pôdy, ktorá bola k dispozícii, a jej nedostatok. V polovici 19. storočia tri štvrtiny obyvateľstva tvorili bezzemkovia, ktorých jedinou možnosťou na malých prenajatých pozemkoch bola intenzívna rastlinná výroba. S týmto cieľom si zvolili cibuľu, ktorej vonkajšie suknice aj dužinu v rozsiahlej miere využívalo ľudové liečiteľstvo.

Makovskí cibuliari využili trhovú konjunktúru na konci minulého storočia a zemepisné danosti a tvrdou prácou, osobitnou starostlivosťou a individuálnym výberom vytvorili regionálny druh vysokej kvality. Na tieto účely vyvinuli jedinečnú technológiu, pri ktorej sa zohľadňuje biológia cibule a ktorá je charakteristická pre región (dvojročná metóda pestovania). Podnikavosť cibuliarov tohto regiónu je charakterizovaná predajom na ďalekých trhoch a ochotou podstúpiť riziko.

Táto vrstva pestovateľov cibule so svojou všadeprítomnou cibuľovou kultúrou bola schopná na prelome storočia odolať tlaku vysťahovania a získala trvalú slávu na skutočných základoch pre túto cibuľu, ktorej vynikajúcu kvalitu naznačoval aj úspech na svetovej výstave v Bruseli v roku 1888, po ktorej nasledovali ďalšie uznania počas nastávajúcich desaťročí. Pestovateľské skúsenosti dedené z generácie na generáciu znamenajú základnú istotu pre budúcnosť pestovania cibule.

Písomná zmienka o pestovaní cibule sa objavuje už v opise Miklósa Szirbika z roku 1835, po ktorom nasledovali knihy autorov Imre Palugyai a János Reizman. Po prelome storočia už pestovatelia cibule z tohto regiónu – makovskí cibuliari – mali vlastný týždenník s názvom „Hagymakertész“ (Cibuliar). V 30. rokoch 20. storočia vykonal Ferenc Erdei mnoho pre cibuľu z okolia mesta Makó a pre cibuliarov.

4.7. Kontrolný orgán:

Poľnohospodársky riadiaci úrad (Mezőgazdasági Szakigazgatási Hivatal) ako poverený orgán na kontrolu kvality ovocia a zeleniny.

Názov: Csongrád Megyei Mezőgazdasági Szakigazgatási Hivatal Növény- és Talajvédelmi Igazgatóság Adresa: 6800 Hódmezővásárhely Rárósi út 110. MAGYARORSZÁG Tel.: +36 62/535741 Fax: +36 62/246036 E-mail: Hodi.Laszlo@csongrad.ontsz.hu Názov: Békés Megyei Mezőgazdasági Szakigazgatási Hivatal, Növény- és Talajvédelmi Igazgatóság Adresa: 5602 Békéscsaba Szarvasi út 79/1. MAGYARORSZÁG Tel.: +36 66/529-257 Fax: +36 66/529-265 E-mail: Mike.Zsolt@bekes.ontsz.hu

4.8. Označenie:

Na balení produktu sa musí okrem údajov vyžadovaných podľa právnych predpisov uviesť: chránené označenie pôvodu „Makói vöröshagyma“ alebo „Makói hagyma“, ako aj logo Spoločenstva (po zápise do registra Spoločenstva).

Po uskutočnení prípadnej vnútornej kontroly zo strany Komory pestovateľov, spracovateľov a predajcov cibule (Hagyma Terméktanács) možno na obale uviesť „kvalita overená komorou pestovateľov, spracovateľov a predajcov cibule“ (Hagyma Terméktanács által ellenőrzött minőség).

(1) Ú. v. EÚ L 93, 31.3.2006, s. 12.